Okresná prokuratúra Skalica 
Ružová 2, 909 01 Skalica 	

Sp. zn. : Pv 545/14/2206	Skalica, 20.1.2015
EEČ : 2-20-8-2015

U Z N E S E N I E

Trestná vec:	obvinený XXXXX 
Zločin:	Týranie blízkej osoby a zverenej osoby podľa § 208 odsek 1 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Skalica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, , Slovensko
trestne stíhaného pre zločin týrania blízkej osoby a zverenej osoby podľa § 208 ods. 1 písm. a/ Tr. zákona, ktorého sa dopustil na tom skutkovom základe, že od presne nezistenej doby najmenej od mesiaca marec 2014 až doposiaľ prevažne v rodinnom dome, ktorý sa nachádza v obci XXXXX psychicky a fyzicky týral XXXXX, nar. XXXXX a spôsoboval jej tak psychické a fyzické utrpenie aj tým spôsobom, že jej bezdôvodne vulgárne nadáva „ja ťa zabiju, ja ťa mosím zabiť ty kurvo“, natiahol jej elektrické káble do zadnej bránky vedúcej k cintorínu a keď tadiaľ nešla, tak sa jej vyhrážal, že keď sa mu ju nepodarilo zabiť na tej bráne, tak tie elektrické káble pod prúdom natiahne na niektoré dvere a nakoniec sa mu to podarí ju zabiť, zničiť, vyhrážal sa jej, že ju chce zabiť, pričom dňa 17.10.2014 sa jej opätovne vyhrážal, že ju musí zabiť, že ju kurvu zabije ak vojde do kotolne, že už odtiaľ nevyjde, lebo chcela XXXXX znížiť teplotu na kotly, ktorý dosahoval teplotu skoro 100 stupňov Celzia, po tom čo tam XXXXX priložil drevo, vtedy k nej priskočil, na čo sa mu vyšmykla a utekala von z domu, pričom ju na schodíku niekoľkokrát udrel baterkou po hlave a po tom, ako vybehla na dvor ju dobehol, sotil ju na zem, kde ju na zemi začal kopať a udierať rukami a päsťami po celom tele, avšak sa jej podarilo zo zeme dvihnúť a z domu utiecť von, týmto svojím konaním menovanej spôsobil hematóm pravej polovice tváre v oblasti arcus zygomaticus v regresii, opuch v danej oblasti, hematóm ľavého prsníka, čo vyplýva z lekárskej správy z LSPP Skalica a chirurgickej ambulancie FNsP Skalica zo dňa 19.10.2014 od MUDr. Zuzany Skálovej a MUDr. Jána Majáka, toto konanie spôsobilo resp. spôsobuje XXXXX utrpenie podľa jej vyjadrenia. 

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľa  Okresného riaditeľstva PZ Skalica, Odbor kriminálnej polície Skalica ČVS: ORP-301/VYS-SI-2014 zo dňa 21.10.2014 bolo podľa § 199 ods. 1 Tr. poriadku začaté trestné stíhanie pre zločin týrania blízkej a zverenej osoby podľa § 208 ods. 1 písm. a/ Tr. zákona a následne uznesením vyšetrovateľa Okresného riaditeľstva PZ Skalica, Odbor kriminálnej polície ČVS: ORP-301/VYS-SI-2014 zo dňa 22.10.2014 bolo podľa § 206 ods. 1 Tr. poriadku vznesené obvinenie XXXXX pre zločin týrania blízkej osoby a zverenej osoby podľa § 208 ods. 1 písm. a/ Tr. zákona na skutkovom základe uvedenom vo výrokovej časti tohto uznesenia. 

Doposiaľ vykonaným vyšetrovaním bolo zistené, že skutok, pre ktorý je trestné stíhanie vedené sa stal, tento je trestným činom a spáchal ho obv. XXXXX.   

Vyššie uvedené skutkové a právne závery vyplývajú z obsahu doposiaľ zadováženého vyšetrovacieho spisu ČVS: ORP-301/VYS-SI-2014,  pričom tento bol dňa 15.12.2014 predložený vyšetrovateľ PZ s návrhom na zastavenie trestného stíhania podľa § 215 ods. 1 písm. e/ Tr. poriadku 

Ďalej uvádzam, že s označeným návrhom vyšetrovateľa PZ som sa stotožnil, keďže jeho dôvodnosti svedčí obsah vykonaného dokazovania. Konkrétne k podstate dôvodnosti postupu poukazujem na obsah  znaleckého posudku č. 75/2014 a č. 86/2014 vypracovaného znalcom z odboru zdravotníctvo a farmácia, odvetvie psychiatria MUDr. Ivanom André PhD. a MUDr. Ľubomírou Izákovou PhD.. Z označeného znaleckého posudku  vyplýva, že obv. XXXXX v čase spáchania skutku, pre ktorý je trestne stíhaný trpel na organickú poruchu s bludmi a cievnu demenciu ľahkého stupňa, ktorou trpí aj v súčasnosti a obe psychické poruchy ovplyvnili významnou mierou jeho psychické fungovanie a správanie. Obe psychické poruchy sú manifestované predovšetkým labitilou emócií, zvýšenou iritabilitou, impulzivitou a zníženou frustračnou toleranciou, degradáciou intelektu, poruchami pamäti a rozumových funkcií. V zmysle uvedených príznakov je preto obv. XXXXX nekritický, o reálnosti bludov je nevyvrátiteľne presvedčený a ovplyvňujú jeho správanie voči manželke. Obvinený je pre svoj psychický stav nebezpečný pre seba a svoje okolie a z uvedeného dôvodu mu znalci odporúčajú nariadiť ochrannú psychiatrickú liečbu. Znalci súčasne vyslovili názor, že organická porucha s bludmi a demencia ľahkého stupňa vedú a v čase spáchania trestného činu viedli k vymiznutiu rozpoznávacích a ovládacích schopností u obvineného. Súčasne tiež vyslovili záver, že organická porucha s bludmi a cievna demencia ľahkého stupňa viedli u obv. XXXXX k vymiznutiu rozpoznávacích a ovládacích schopností, pričom obvinený nevie a v čase činu nevedel rozpoznať nebezpečenstvo svojho konania pre spoločnosť ani svoje konanie ovládať. Rovnako tiež vyslovili záver, že obv. XXXXX v súčasnej dobe nie je v dostatočnej miere schopný chápať zmysel a účel trestného konania, pričom v prípade tohto obvineného bola zistená patologická motivácia pre páchanie trestnej činnosti, a to najmä paranoidné a emulačné bludy, tiež ďalšie príznaky vyplývajúce z organického poškodenia mozgu. 

Podľa § 23 Tr. zákona, kto pre duševnú poruchu v čase spáchania trestného činu inak trestného nemohol rozpoznať jeho protiprávnosť alebo ovládať svoje konanie nie je za tento čin trestne zodpovedný, ak tento zákon neustanovuje inak. 
2
	Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	
S poukazom na vyššie uvedené je preto zrejmé, že u obv. XXXXX bola v priebehu  vyšetrovania zistená nepríčetnosť v zmysle § 23 Tr. zákona. V danej trestnej veci teda sú splnené podmienky na obligatórny postup v zmysle § 215 ods. 1 písm. e/ Tr. poriadku, konkrétne zastavenie trestného stíhania z dôvodu nepríčetnosti páchateľa - obvineného. Konkrétne dôvod nepríčetnosti v zmysle § 23 Tr. zákona bol u obv. XXXXX identifikovaný znaleckým skúmaním, a to v nemožnosti, resp. vymiznutí ovládacích a rozpoznávacích schopností  obv. XXXXX v čase spáchania skutku, pre ktorý je trestne stíhaný ako obvinený, pričom nepríčetnosť v zmysle Trestného zákona je u obv. XXXXX daná objektívne organickou poruchou s bludmi a cievnou demenciou ľahkého stupňa
            
	Nad rámec tohto uznesenia súčasne poznamenávam, že po právoplatnosti tohto uznesenia bude  v zmysle označeného znaleckého posudku na Okresnom súde Skalica v trestnej veci obv. XXXXX  podaný návrh na uloženie ochranného psychiatrického liečenia. 
                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                     
S poukazom na vyššie uvedené som preto rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Michal Žeňuch
prokurátor